Diari Oficial de la Generalitat Valenciana


Sumari del DOGV 2742, del 07-05-1996 (1996/838108)

DECRET 85/1996, de 29 d'abril, del Govern Valencià, que regula l'elaboració del Pla de Transport Metropolità de l'Àrea de València.
-----------------------------------------------------------------------------------------------------------------------------------

Estat**VIGENT**

Permalink ELI

**https://dogv.gva.es/va/eli/es-vc/d/1996/04/29/85/dof/vci/html**

### Dades del document

Número de DOGV
:   2742

Data del DOGV
:   07-05-1996

Secció del DOGV
:   DISPOSICIONS GENERALS

Número del document
:   1996/838108


Data del document
:   29-04-1996

Organisme emissor
:   Conselleria d'Obres Públiques,Urbanisme i Transports

Tipus de document
:   Decret

Anàlisi jurídica

DECRET 85/1996, de 29 d'abril, del Govern Valencià, que regula l'elaboració del Pla de Transport Metropolità de l'àrea de València.   
La Llei de la Generalitat Valenciana 1/1991, de 14 de febrer, d'Ordenació del Transport Metropolità de l'àrea de València, estableix les previsions necessàries per a organitzar el funcionament dels serveis de transport públic de viatgers a manera de sistema integrat, amb la qual cosa s'aspira a donar resposta adequada al dret dels ciutadans a la mobilitat en l'àrea Metropolitana de València.  
El Pla de Transport Metropolità constitueix l'instrument previst pel legislador per a vertebrar l'organització funcional del sistema de transport, a les previsions del qual, segons la llei, queda sotmesa l'actuació de les administracions públiques titulars de serveis d'interès metropolità, les quals col·laboren en la seua elaboració a través de la plataforma participativa que constitueix la Comissió del Pla de Transport, a la vegada que els incumbeix l'execució del pla, del qual és garant últim el Govern Valencià en la seua condició d'òrgan executiu superior de la comunitat autònoma.  
El Pla de Transport Metropolità s'erigeix, per virtut de la llei, en marc normatiu de la situació del transport metropolità de l'àrea de València; cosa que fa necessari preveure, alhora, fórmules operatives per a evitar el desfasament de les explotacions abans de produir-se les revisions periòdiques del pla.  
Aquest decret desplega la llei pel que fa al procediment d'elaboració del pla, i estableix, de conformitat amb aquella, les mesures dirigides a evitar que durant el període d'elaboració es consoliden situacions que en dificulten l'operativitat consegüent; així mateix, s'estableixen les mesures que permeten assegurar una resposta urgent a la canviant situació de la demanda, a través d'un sistema d'autoritzacions provisionals atorgades pel conseller competent en la matèria amb l'informe previ de la Comissió del Pla.  
El contingut d'aquest decret va encaminat a aconseguir una coordinació entre totes les administracions de l'àrea. El desplegament del Pla de Transport s'entén dins el consens general i amb el màxim respecte a l'autonomia de què és titular cada una de les administracions que hi intervenen.  
Igualment el decret preveu que, amb la flexibilitat necessària, puguen modificar-se els programes d'actuació de les empreses prestatàries de serveis de transport d'interès metropolità, i n'assegura la concordança amb les prescripcions del Pla de Transport, per a la qual cosa es requereix la intervenció de la comissió, com a òrgan d'elaboració del pla.  
Finalment, el decret desplega les previsions de la llei referents a l'adopció de mesures conduents a l'execució del pla per part de les administracions responsables dels serveis, amb les garanties previstes en l'ordenament jurídic.  
En virtut d'això, fent ús de les facultats conferides en l'apartat 2 de la disposició final primera de la Llei 1/1991, de 14 de febrer, una vegada complerts els tràmits prevists en la disposició final segona, i d'acord amb el dictamen del Consell d'Estat, a proposta del conseller d'Obres Públiques, Urbanisme i Transports, i amb la deliberació prèvia del Govern Valencià en la reunió del dia 29 d'abril de 1996,  
DECRETE  
CAPíTOL I  
Del procediment d'elaboració del Pla de Transport Metropolità   
de l'àrea de València i de la seua modificació parcial  
Article 1. Contingut del Pla de Transport  
El Pla de Transport Metropolità de l'àrea de València s'elaborarà en la forma que estableixen els articles següents, amb els objectius i les prescripcions que determinen l'article 6 i concordants de la Llei de la Generalitat Valenciana 1/1991, de 14 de febrer, d'Ordenació del Transport Metropolità de l'àrea de València.  
Article 2. Procediment d'aprovació  
1. La Comissió Executiva de la Comissió del Pla, amb la col·laboració de la Conselleria d'Obres Públiques, Urbanisme i Transports de la Generalitat Valenciana, a través de la Direcció General de Transports, de les administracions locals i de les empreses públiques de transport, si s'estima pertinent, elaborarà l'avantprojecte de Pla de Transport Metropolità de l'àrea de València, que una vegada ultimat serà elevat al ple de la Comissió del Pla per al seu examen, modificació si escau, i ulterior tramitació.  
2. La Comissió del Pla, a través de la seua Secretaria General, sotmetrà l'avantprojecte del pla al tràmit d'informació pública durant un mes, mitjançant anunci en el Diari Oficial de la Generalitat Valenciana i en un periòdic de gran difusió de la ciutat de València, durant el qual la documentació de l'avantprojecte podrà ser examinada en les oficines de la Secretaria General.  
Així mateix, es donarà audiència, simultàniament i per un període d'un mes, al Consell Metropolità de l'Horta, a la Diputació Provincial de València, a l'Ajuntament de València i a la resta d'ajuntaments afectats, a l'òrgan territorial competent del Ministeri d'Obres Públiques, Transports i Medi Ambient, a les empreses de transport els serveis de les quals resulten afectats, als sindicats amb major implantació en el sector, a les associacions d'usuaris i a les cambres de comerç, perquè emeten informe i manifesten tot el que estimen oportú sobre l'avantprojecte del Pla de Transport Metropolità.  
3. Després del tràmit d'informació pública, la Comissió del Pla sol·licitarà informe dels departaments afectats de la Generalitat Valenciana, que s'haurà d'emetre en el termini d'un mes, sobre l'impacte del planejament en les infraestructures, equipaments i ordenació urbanística vigents.  
4. Ultimats els tràmits precedents, la Presidència de la Comissió del Pla disposarà la constitució de la ponència que haurà d'emetre informe sobre l'avantprojecte del Pla de Transport Metropolità. La comissió, a través del seu president, podrà sol·licitar a la Direcció General de Transports de la Generalitat Valenciana, del Consell Metropolità de l'Horta, de l'Ajuntament de València i de les altres administracions locals afectades la col·laboració tècnica i administrativa que resulte necessària per a l'informe del pla.  
5. Les prescripcions que s'hagen d'establir relatives als serveis de transport ferroviari prestats a través de Renfe s'ajustaran al que disposa el conveni de cooperació que, si escau, s'haja establert entre la Generalitat Valenciana i l'entitat ferroviària estatal.  
6. Després d'haver elaborat el projecte del Pla de Transport Metropolità, una vegada procurat l'acord entre les administracions titulars de serveis declarats d'interès metropolità, s'elevarà al conseller d'Obres Públiques, Urbanisme i Transports que el sotmetrà al Govern Valencià per a la seua aprovació. L'acord del Govern Valencià es publicarà en el Diari Oficial de la Generalitat Valenciana.  
Article 3. Convenis i contractes de desplegament  
1. El conseller d'Obres Públiques, Urbanisme i Transports, amb l'informe previ de la Comissió Executiva de la Comissió del Pla i l'autorització del Govern Valencià, podrà subscriure els convenis i acords de col·laboració que s'hagen d'establir amb l'administració de l'Estat, amb altres administracions públiques i entitats o empreses públiques, i els corresponents contractes/programa, per al finançament dels serveis d'interès metropolità.  
2. Els contractes/programa que s'hagen de subscriure entre les administracions titulars dels serveis i les seues empreses prestatàries, per a l'explotació dels serveis d'interès metropolità, requeriran l'informe previ de la Comissió Executiva de la Comissió del Pla, respecte del Pla de Transport.  
Article 4. Vigència del Pla de Transport  
1. De conformitat amb l'article 7.3 de la Llei de la Generalitat Valenciana 1/1991, de 14 de febrer, la duració del pla haurà de ser definida en el mateix document sense que puga ser inferior a quatre anys. El pla podrà revisar-se anualment en forma parcial si s'observen els tràmits essencials del procediment establit per a la seua aprovació d'acord amb el que estableix l'article 2 d'aquest decret.  
2. Les determinacions contingudes en el pla sobre l'actuació de les empreses públiques i privades respecte de la prestació de serveis declarats d'interès metropolità es podran actualitzar abans de les revisions anuals del pla, mitjançant resolució del director general de Transports, amb la declaració prèvia que no afecten substancialment el Pla de Transport, formulada per la Comissió Executiva de la Comissió del Pla.  
Les actualitzacions a què fa referència el paràgraf anterior s'hauran d'integrar en el Pla de Transport Metropolità quan el Govern Valencià aprove la seua revisió anual.  
3. Quan, sense afectar-se els programes d'actuació de les empreses públiques i privades, els programes d'explotació d'aquestes s'hagen d'adequar eventualment a les necessitats de la demanda, l'empresa, a través de l'administració responsable del servei, ho posarà en coneixement de la Comissió Executiva de la Comissió del Pla i manifestarà la data a partir de la qual s'establiran les variacions. La comissió, això no obstant, mitjançant acord motivat, podrà suspendre la modificació de les prescripcions del programa d'explotació quan verifique la seua discordança amb els programes del pla.  
CAPíTOL II  
De les mesures cautelars per a assegurar l'eficàcia   
del Pla de Transport Metropolità  
Article 5. Actuacions prèvies a l'aprovació del pla  
1. Quan alguna de les administracions competents per raó de la matèria projectarà, abans de l'aprovació del Pla de Transport Metropolità, l'establiment d'un servei de transport en l'àmbit territorial definit en l'article 2 de la Llei de la Generalitat Valenciana 1/1991, de 14 de febrer, ho posarà en coneixement de la Comissió Executiva de la Comissió del Pla perquè, amb la seua conformitat, puguen iniciar-se els tràmits conduents a l'establiment del servei. Amb aquesta finalitat la comissió, a través del seu president, indicarà a l'administració responsable les prescripcions que asseguren la coordinació del servei que s'hagen d'establir amb la resta de mitjans de transport que s'han d'incorporar al sistema de transport metropolità.  
2. La Direcció General de Transports de la Generalitat Valenciana i els ens locals responsables dels serveis de transport d'interès metropolità hauran, en tot cas, de posar en coneixement de la Comissió Executiva de la Comissió del Pla els projectes d'establiment dels serveis complementaris i instal·lacions de transport de la seua competència, siga quina siga la seua forma de gestió, a fi que la Comissió Executiva verifique la seua repercussió en el funcionament harmònic del sistema de transport, i puga requerir d'aquestes administracions l'adopció de les mesures tècniques i administratives que, si escau, s'estimen oportunes.  
Article 6. Concessions i autoritzacions de transport  
1. Com a norma general, abans de l'aprovació del Pla de Transport Metropolità no podran modificar-se les condicions essencials de les concessions administratives d'ús general, així com de les autoritzacions d'ús especial de serveis de transport de viatgers per carretera prestats íntegrament en l'àmbit territorial del pla.  
La mateixa norma regirà respecte de la modificació de les condicions essencials de les expedicions parcials de serveis de superior abast, desplegades íntegrament en l'àmbit territorial del pla.  
2. No obstant el que estableix l'apartat 1 de l'article anterior, en casos de necessitat urgent, el conseller d'Obres Públiques, Urbanisme i Transports de la Generalitat Valenciana podrà autoritzar provisionalment i en forma motivada, la modificació de les condicions essencials de les concessions i autoritzacions de transport per carretera, amb un informe previ emès en un termini no superior a un mes, per la Comissió Executiva de la Comissió del Pla.  
Aquestes autoritzacions provisionals s'integraran en el pla si estan d'acord amb les prescripcions d'aquest.  
Article 7. Coordinació de serveis d'interès metropolità  
La Comissió Executiva de la Comissió del Pla, a través del seu president, proposarà al Govern Valencià l'adopció de totes les mesures cautelars que estime necessàries per a assegurar, durant l'elaboració del pla, l'explotació coordinada dels serveis d'interès metropolità, així com la política d'integració de tarifes.  
CAPíTOL III  
De l'execució del pla i de les actuacions   
per a assegurar el seu compliment  
Article 8. Obligació de compliment del Pla de Transport  
1. El Pla és d'obligat compliment i vincula les administracions titulars dels serveis.  
2. Quan, una vegada aprovat el Pla de Transport Metropolità, alguna de les administracions públiques responsables dels serveis incomplirà les prescripcions que d'acord amb aquest els incumbeix observar, requerirà raonadament a l'administració corresponent per a ser oïda. Posteriorment, en el termini que es determine en les actuacions, que en cap cas serà inferior a un mes, i si així és considerat, se li requerirà que adopte les mesures dirigides al compliment del pla.  
3. En cas que el requeriment del president de la comissió no tinga efecte, oïda la Comissió Executiva de la Comissió del Pla, aquell donarà compte del que ha succeït al Govern Valencià, qui, en aplicació de l'article 13.3. de la Llei de la Generalitat Valenciana 1/1991, de 14 de febrer, adoptarà les mesures conduents a fer complir les prescripcions del pla.  
4. En cas d'incompliment de les previsions econòmiques establertes en el pla, el Govern Valencià adoptarà les mesures necessàries per a assegurar el compliment de les obligacions a costa i en substitució de l'administració responsable, cosa que es posarà en coneixement de les Corts Valencianes, i proposarà, si escau, l'adopció de les mesures legislatives que s'estimen necessàries.  
5. Les qüestions que puguen suscitar-se en relació amb les prestacions ferroviàries de Renfe incorporades al sistema de transport metropolità, si no poden ser solucionades en el si de la Comissió Executiva de la Comissió del Pla, el seu president les traslladarà al Govern Valencià per a la resolució que escaiga.  
D'aquesta remissió es donarà compte al ple de la Comissió del Pla.  
DISPOSICIONS FINALS  
Primera  
El conseller d'Obres Públiques, Urbanisme i Transports de la Generalitat Valenciana, a proposta de la Comissió del Pla de Transport Metropolità, dictarà les disposicions necessàries per al desplegament i l'execució d'aquest decret.  
Segona  
Aquest decret entrarà en vigor l'endemà de la publicació en el Diari Oficial de la Generalitat Valenciana.  
València, 29 d'abril de 1996.  
El president de la Generalitat Valenciana,  
EDUARDO ZAPLANA HERNáNDEZ-SORO  
El conseller d'Obres Públiques, Urbanisme i Transports,  
LUIS FERNANDO CARTAGENA TRAVESEDO


Còpia Permalink ELI